b'\n_START_ARTICLE_\nSynagogen i K\xc3\xb6ln\n_START_PARAGRAPH_\nSynagogen i K\xc3\xb6ln (K\xc3\xb6lner Synagoge) ligger i Roonstra\xc3\x9fe i bydelen Neustadt-S\xc3\xbcd i K\xc3\xb6ln, rett ovenfor Rathenauplatz. Den er senteret for det religi\xc3\xb8se og kulturelle j\xc3\xb8diske livet i K\xc3\xb6ln, som har verdens eldste j\xc3\xb8diske menighet nord for Alpene. Internasjonal oppmerksomhet fikk synagogen da den ble bes\xc3\xb8kt av pave Benedikt XVI under de katolske verdensungdomsdagene i byen i august 2005.\n_START_SECTION_\nHistorie\n_START_PARAGRAPH_\nEtter at den gamle synagogen i maurisk stil fra 1861 var blitt for liten, ble dagens synagoge oppf\xc3\xb8rt mellom 1893 og 1899 i nyromantisk stil av arkitektene Emil Schreiterer og Bernhard Below. Under krystallnatten ble alle de syv synagogene i K\xc3\xb6ln \xc3\xb8delagt. Etter krigen gikk Konrad Adenauer inn for \xc3\xa5 bygge opp igjen synagogen, og den ble gjen\xc3\xa5pnet etter en to\xc3\xa5rig restaureringsprosess i 1959.\n_START_SECTION_\nSynagogen idag\n_START_PARAGRAPH_\nSynagogen tjener som forsamlings- og gudshus. Bygningen omfatter ogs\xc3\xa5 en restaurant, et bibliotek, et museum, et ungdomssentrum og en festsal. I Ottostra\xc3\x9fe/Nu\xc3\x9fbaumerstra\xc3\x9fe i bydelen Neuehrenfeld ligger det j\xc3\xb8diske velferdssenteret med alders- og pleiehjem. Synagogen har verdifulle torahruller fra 1600-tallet. B\xc3\xb8nnerommet har plass for 800 menn og 600 kvinner.'